عبد الاله بنكيران شخصية غير مسبوقة فالمشهد السياسي المغربي. موحالش دازت شخصية بحالو. الوقت جديدة والامور تغيرات والمشهد السياسي كان ناعس حتى جات عشرين فبراير. البي جي دي كانت حاضرة ولكن ما عندهاش هاد الوهج اللي عندها دابا. علاش؟ حقاش بنكيران يالله بدا فالامانة العامة وبدات البصمة ديالو كتبان. بجرأتو كان ضد حركة عشرين فبراير واخا قياديين فحزبو خرجو فالمسيرات. هادي 10 الاسباب تخلي بنكيران يدخل تاريخ المغرب من الباب لكبير ماشي بحال عبد الرحمان اليوسفي ولا غيرو. غادين نقدموهم ف”كود” بشكل عشوائي ماشي مرتب. يعني ماشي السبب الاول هو اللي قديم والعاشر هو اللي جديد 1 / لسانو : بنكيران خدا شهرة كبيرة بخطابتو. بطريقة كلامو بتلقائتو. دوز اكثر من عشرين عام فالجوامع والدروس وفالنشاط السري والعلني مع الحركة الاسلامية والاصلاح والتوحيد ثم البرلمان خلاه يكتسب هاد الخبرة. خلاه يعرف المغرب مزيان. من هاد الشي دار دراسة خاصة به لنفسية المغربي لوضعيته للمجتمع الذي يعيش فيه. هاد الشي علاش نجح فالسياسة 2/ كيعرف ياخد القرار المناسب فالوقت المناسب موقفو من عشرين فبراير: ناس عشرين فبراير ما كيحملوش بنكيران حقاش هو اللي تسبب ففشلها. لا العدل والاحسان بغاوه لا اليسار بكل تلويناته كيعجبهم. كيحملوه المسؤولية ديال فشل حركة عشرين فبراير. بنكيران خرج ف”كود” قبل ايام قليلة جدا من انطلاق اولى المسيرات باش يقول انه يعارض الخروج في مسيرات عشرين فبراير. هادي غادي تبقى محسوبة ليه او عليه. المهم لاصقة فيه 3/ دخل الهمة للقصر واخا ما ربحوش: فؤاد عالي الهمة باش خرج فالتلفزيون فدوزيم دخل فالعدالة والتنمية. من تماك بدات الحرب بينهما. كالو ديك الساعة حرب بين مشروعين. حداثي معاصر واخر رجعي محافظ. بعد داك الوقت خرج البام من جب حركة لكل الديموقراطيين. جات مسيرات عشرين فبراير واخا ما خرجش فيها بنكيران وظفها لصالحو. بها دخل الهمة للقصر وبعدو عن الاصالة والمعاصرة. الكل يتذكر لقاءاته الشهيرة وخطبه اللي كيخاطب فيها الملك وكيتحدث عن الهمة والماجيدي والياس العماري..... 4/ دكدك البام: واخا الهمة دخل للقصر بغى الحزب اللي اسسوا كيواجه الاسلاميين. كلشي دار باش يربحو الانتخابات الاخيرة كلشي دار باش البي جي دي تخسر. مرة اخرى بنكيران حيح فالتجمعات الحزبية. حيح فاللقاءات. حيح فكلشي وربح انتخابات سابع اكتوبر 2016 وانتصر على البام ماشي غير انتصر بل دكدكهم. 5/ دافع على الملكية وقت الشدة: بزاف اللي دابا محيحين وكيهدرو كانوا مخبيين باش الملكية كانت كتاكل لعصا. بنكيران فهاديك الوقت كان من الناس اللي بقى كيدافع على الملكية. حتى باش كان رئيس للحكومة لمدة خمس سنوات وراه مازال =فحكومة تصريف الاعمال= كان ديما كيدافع على الملكية على محمد السادس. كيدافع بلا ما بنباطح بلا ما يبوس اليدين والرجلين. كيدافع وهو وافق. 6 / ربح مسيرة ولد زورال: باش كانت جهات فالدولة كتوجد كيف جا فشهادات مشاركين لمسيرة ولد زروال فالدار البيضاء قبيل ايام من انطلاق الحملة الانتخابية لتشريعيات سابع اكتوبر 2016 خرج بنكيران بامر لقواعده لتفادي المواجهة. باش ما يخرجوش فكازا. هاد الشي خلى البلاد تتفادى مواجهة او احداث حتى حد ما يمكن يتكهن فين تقدر توصل. بنكيران فهادي بحال قضية الحسيمة تصرف كرجل دولة 7 / رفض لشكر الاتحاد الاشتراكي اللي ولى مشوه بزاف بزاف زمن ادريس لشكر وطاح عليه الذل بزاف بزاف بزاف بزاف بزاف بغى يقولب بنكيران. عاق بالقالب ورفض يخضع لاملاءات لشكر. حتى باش قالو ليه غير وافق وممكن دير حكومتك رفض. رفض يدير يدو فيد الاتحاد الاشتراكي. رفض يدخلو للحكومة. فضل يغامر بمنصب على ابتزاز هادا او ذاك 8 / جماهيرية كبيرة بزاف: حاولو بزافت السياسيين يقلدو بنكيران. حاولو يديرو بحالو. حاولو يتبعو خطواتو وفشلو. بنكيران قوتو خلات تجمعاتو ترجع للسياسة معنى فالمغرب. يتهم بالشعبوية ووو ولكن رجع لمغاربة يعرفو امور كثيرة. فتجمعاتو سواء الانتخابات البلدية او التشريعية كان كيدير تجمعات كتفوق الالاف. شي وحدين بغاو يديرو بحالو جابو ناس وخلصوهم وضاربو ليهم وصدقو مشوهينهم. 9 / ربح المخزن فانتخابات اكتوبر: الرسالة اللي كانت موجهة لبنكيران قبيل الانتخابات التشريعية لسابع اكتوبر هو وما غاديش تربح. دارو ليه كلشي. جابو قضايا كثار ضدو وضد حزبو دارو مسيرات مفبركة خرجو قضايا قديمة وجديدة. كلشي ولى ضدو لا الباطرونا لا النقابات لا الجمعيات اللي خلقوها لا الاحزاب. المخزن بغى يطيحو ولكن هو اللي طيح المخزن. غادي يبقى فالتاريخ انه ربح المخزن وركعو واخا ما ربحش المعركة كلها ولكن غير تربح المخزن ديموقراطيا راه شي حاجة كبيرة 10 / خرج من الباب لكبير ب”انتهى الكلام” اقالة بنكيران او ابعاده فالحقيقة كانت نهار خرج بيانو الشهير انتهى الكلام. باش قال للعنصر ولاخنوش صافي ما بقات مفاوضات عقب بيان اربعة احزاب باغية تشارك فالحكومة. هاداك البيان غادي يبقى فالتاريخ. هو اللي تسبب فابعادو. حتى باش وقعات مشاكل فالمفاوضات قال يدخل الملك يطلب لقاؤو. الملك تعطل بزاف فافريقيا وباش دخل زرب عليه وسبقو وكال ل4 مستشاريه البارح يعيطو عليه وخبروه بتغييره بشخصية اخرى. بنكيران ايلى خرج من رئاسة الحكومة غادي ببقى حاضر فالحياة السياسية. جن منو ما كاين 
خاص: 10 اسباب تخلي بنكيران يدخل تاريخ المغرب الحديث. ربح المخزن وطيح مسيرة ولد زروال ودكدك البام ودخل الهمة للقصر ودافع على الملكية باش كانت كتاكل لعصا وخرج من الباب لكبير